Аполон Майков
Анакреон

Превод от руски: Надя Попова, —

chitanka.info

На И. А. Гончаров

Недочакал гроздобера,

празникът на Вакх от вчера

        се разля надлъж и шир;

И Анакреон, старика,

върху ложе от иглика

        с нас понесохме на пир.

Бяхме все младежи смели,

все момичета повели,

        с бистър ум и прям език;

ала щом наляхме чаши —

и красавиците наши

        старецът отвлече в миг!…

Немощен, в пиянски пози,

череп гол, окичен с рози —

        той с какво ли ги плени?

Отговорът ни обижда —

че не любим (то се вижда!),

        както той — на младини!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.